Frederik Collett
Store norske leksikon,Kunst og estetikk,Bildende kunst,Kunsthistorie,Norsk bildende kunst fra 1800-1945
Frederik Collett var en norsk maler som var opptatt av snøens farge- og stoffvirkninger. Han var elev av Hans Gude i 1860–1867 og i 1873–1874 i Düsseldorf og Karlsruhe og studerte i 1869–1873 i København.
Under et opphold i Frankrike i 1874–1875 ble han, påvirket av Barbizonskolen og impresjonistene, en overbevist tilhenger av friluftsmaleriet. Særlig var han opptatt av snøens farge- og stoffvirkninger. Hans eldste snøbilder (1877) er bymotiver fra Oslo og Bergen, men fra 1883 hentet han gjerne sine motiver fra Lillehammerområdet. Med utpreget valørsans ga han i sine omhyggelig gjennomarbeidede bilder vinterens og den tidlige vårs fine fargeskiftninger innenfor den rødlige eller gråfiolette heltone hans bilder gjerne har. Han har også malt kyst- og småbymotiver fra Sørlandet og Vestlandet, men hans totale produksjon er forholdsvis liten.Nasjonalmuseet for kunst, arkitektur og design i Oslo eier hans hovedverk Ved Mesnas utløp (1891) og 25 andre landskapsmalerier.Frederik Collett var sønnesønn av Jonas Collett. Les mer i Store norske leksikon Frederik Collett i Norsk biografisk leksikon Frederik Collett i Norsk kunstnerleksikon naturalisme Norsk kunsthistorie Litteratur Blekastad, Ingrid (1997): Naturalisten Frederik Collett